IFEC ลุยพลังงานลม 250MW
IFEC เตรียมเซ็น MOU ซื้อหุ้น 30% โครงการโรงไฟฟ้าพลังงานลม (IWIND) ในเกาหลีใต้ กำลังการผลิต 33 MW วันที่ 23 พ.ย.นี้ อีกทั้งยังอยู่ระหว่างเตรียมเซ็น MOU โครงการโรงไฟฟ้าพลังงานลมที่เวียดนาม จำนวน 120MW ในออสเตรเลีย 100MW
20 พ.ย. 2558

นายสิทธิชัย พรทรัพย์อนันต์ รองประธานกรรมการ และประธานเจ้าหน้าที่บริหาร บริษัท อินเตอร์ ฟาร์อีสท์ วิศวการ จำกัด (มหาชน) หรือ IFEC เปิดเผยกับ “ข่าวหุ้นธุรกิจออนไลน์” ว่าตามที่บริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด (บริษัทย่อยของบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน)) ได้เข้าลงนามข้อตกลงการซื้อหุ้นของโรงไฟฟ้าพลังงานลม (SAMDAL WIND FARM) ขนาดกำลังการผลิต 33 เมกะวัตต์ ตั้งอยู่ ณ เกาะเจจู ประเทศเกาหลีใต้ ร่วมกับ บริษัท ฮันชิน เอ็นเนอร์ยี่ คอร์ปอเรชั่น จำกัด (Hanshin Energy Corporation) ผู้ดำเนินการบริหารโรงไฟฟ้าหลายแห่งในประเทศเกาหลีใต้ เมื่อวันที่ 6 มี.ค.58 นั้น
ทั้งนี้ บริษัทได้เข้าศึกษาประเมินโครงการดังกล่าว ทั้งทางด้านกฏหมาย บัญชี การเงิน และวิศวกรรมเป็นที่เรียบร้อยแล้ว และพร้อมที่จะเข้าลงทุนซื้อหุ้น 30% โดยจะมีพิธีลงนามสัญญาซื้อขาย (MOU) ในวันที่ 23 พ.ย.58
นอกจากนี้ บริษัทยังเตรียมลงนามสัญญาซื้อขายโครงการโรงไฟฟ้าพลังงานลมที่ประเทศเวียดนามอีกจำนวน 120 เมกะวัตต์ พร้อมกันนี้จะมีการเข้าลงทุนโครงการโรงไฟฟ้าพลังงานลมที่ประเทศออสเตรเลียอีกจำนวน 100 เมกะวัตต์ รวมกำลังผลิตทั้งสองโครงการ 220 เมกะวัตต์